

##### Cyfeiriad:

**Ysgol Gynradd Gymraeg Rhyd y Grug**

**Aberfan**

**Merthyr Tydfil**

**CF48 4NT**

☎**: (01685) 351818**

**e**✉**: office@rhyd-y-grug.merthyr.sch.uk**

**Gwefan:** [www.rhyd-y-grug.cymru](http://www.rhyd-y-grug.cymru)

**Pennaeth: Mr. Alun Williams**

**Cadeirydd y Llywodraethwyr: Ms Cerys Lock**

**Athrawon: Miss Sarah Worton**

 **Mrs. Sue Evans**

**Mrs Sharon Hedges**

**Mrs. Sali Phillips**

**Mrs. Helen Davies**

**Mrs Bethan Tricker**

**Mr Rhodri Morgan**

 **Mrs Rebecca Thomas**

**Miss Amanda Williams-Clement**

**Mrs Bethan Donnison**

**Miss Siwan Long**

**Mrs. Sian Butcher (CPA)**

## Staff Ategol: Mrs. Karen Thomas

 **Miss. Natasha Thomas**

**Miss. Menna Brown**

**Mrs Rhiannon Arthur**

**Miss Melissa Thomas**

**Mrs. Michelle Whitney**

**Miss Rhianna Hicks**

**Mrs. Jan Tolley**

**Miss Lauren Joll**

**Mrs Gemma Carpenter**

**Miss Eliesha Ford**

**Miss Daisy Williams**

**Ms Nicol Williams**

**Clerc: Mrs. Wanda Johns Gofalwr: Mr. Peter Haines**

Annwyl Rieni,

Bwriad y llawlyfr yma yw eich helpu chi i wybod mwy am fywyd

a gwaith Ysgol Gynradd Gymraeg Rhyd y Grug.

Ein bwriad yw i gynnig addysg o’r ansawdd orau a’r safonau cyrhaeddiad gorau posibl o fewn cwricwlwm eang a chytbwys a’r cyfan trwy gyfrwng yr iaith Gymraeg.

Ceisiwn ymgyrraedd at hyn mewn awyrgylch ofalgar ac ysbrydoledig, fydd yn helpu’n disgyblion i dyfu’n aelodau annibynnol a chyfrifol o’r gymdeithas yn gyffredinol ac yn arbennig yn eu cymunedau eu hunain.

Mae addysg eich plentyn yn bartneriaeth rhwng y cartref a’r Ysgol, ac yn Rhyd y Grug, gobeithiwn ddatblygu a chadw perthynas weithio agos gyda rhieni a gwarcheidwaid y disgyblion sydd yn ein gofal.

Un cyfle sydd gan ddisgyblion yn yr Ysgol.

Gall yr hyn maent yn ei gyflawni yn yr Ysgol effeithio’r cynnydd a wnânt drwy gydol gweddill eu bywyd.

Ceisiwn ddarparu lefel ardderchog o addysg i’ch plentyn, a gwnawn hyn drwy ffurfio perthynas dda gyda chi fel rhieni, gyda’n Hawdurdod Leol, gyda Bwrdd Llywodraethol yr Ysgol, ac wrth gwrs gyda’r disgyblion eu hunain.

Mae Rhyd y Grug wastad wedi bod yn ysgol gyfeillgar a theuluol. Mae pawb yn derbyn croeso cynnes.

**Edrychaf ymlaen at ddod i’ch adnabod chi a’r plant wrth i chi ddechrau ar eich taith yn Ysgol Rhyd y Grug.**

**Yr eiddoch yn gywir,**

****

**Alun Williams**

## Gweledigaeth ar gyfer Ysgol Gymraeg Rhyd y Grug

Anelwn at greu awyrgylch gefnogol ac anogol yn Ysgol Rhyd y Grug lle mae pob unigolyn yn cael y cyfle gorau posibl i ddatblygu ei ddoniau. Dathlwn ein Cymreictod ac ymfalchïwn yn llwyddiant ein gilydd. Manteisiwn ar bob cyfle i hyrwyddo parch, gofal a chydraddoldeb yn ein bywydau pob dydd a chaiff y plant eu hannog i ddatblygu eu hunan-barch a’u hunan hyder drwy weithgareddau cyfoethog ac amrywiol. Cydweithiwn, yn athrawon, disgyblion ac yn staff cynorthwyol, yn llywodraethwyr, rieni a ffrindiau gan anelu at yr un nod, sef gwneud Ysgol Rhyd y Grug yn gymuned hapus, fywiog a chroesawgar lle mae pob plentyn yn profi llwyddiant.

Amcanion

* Creu ysgol hapus lle mae gofal a pharch rhwng disgyblion ac athrawon a’i gilydd yn amlwg
* Darparu cwricwlwm eang a chytbwys gan geisio sicrhau bod pob plentyn yn cael yr un cyfle ac yn llwyddo hyd eithaf ei allu
* Hybu datblygiad annibyniaeth a hunan hyder fydd yn galluogi’r disgyblion i ddysgu dros eu hunain a datblygu eu cywreinrwydd naturiol
* Darparu amgylchfyd fydd yn gyfoethog, yn anogol ac yn sialens i’r disgyblion
* Helpu’r disgyblion i dyfu’n unigolion hyderus a chyfrifol o gymdeithas wrth roi iddynt y wybodaeth, agweddau a’r sgiliau canlynol, fydd eu hangen arnynt yn y dyfodol:

**Cyfathrebu:** Datblygu sgiliau siarad, gwrando, darllen ac ysgrifennu a mynegi syniadau trwy ddefnyddio amrywiaeth o gyfryngau yn y ddwy iaith er mwyn gallu cyfathrebu yn effeithiol a hyderus mewn amrywiaeth o sefyllfaoedd.

**Mathemategol:** Datblygu’r gallu i gymhwyso eu gwybodaeth a’u sgiliau rhif, siâp, gofod, mesurau a thrin data yn effeithiol yn eu bywydau bob dydd

**Technoleg Gwybodaeth**: Datblygu’r gallu i gymhwyso sgiliau Technoleg Gwybodaeth i ddod o hyd i wybodaeth, ei baratoi, ei brosesu a’i gyflwyno yn effeithiol.

**Datrys Problemau**: Datblygu sgiliau o ran gofyn cwestiynau, rhagfynegi a gwneud penderfyniadau gwybodus.

**Creadigol:** Datblygu sgiliau creadigol er mwyn hyrwyddo mynegi syniadau ac ymestyn dychymyg. Datblygu’r gallu i werthfawrogi ac i gymryd rhan mewn gweithgareddau cerddorol a dramatig.

**Addysg Bersonol a Chymdeithasol**: Hyrwyddo lles personol a chymdeithasol a’r gallu i ddatblygu hunanwerth ac uniaethu’n effeithiol ag eraill. Paratoi’r plant i fod yn fwy gwybodus, hyderus a medrus er mwyn iddynt gymryd rhan weithgar a chyfrifo yn y gymdeithas.

Ysbrydol: Cynnig y wybodaeth i alluogi’r plant i ddatblygu eu syniadau ac i fynegi barn ar faterion crefyddol ac i werthfawrogi crefyddau a diwylliannau’r byd

Cwricwlwm Cymreig: Hyrwyddo ein hiaith a’n diwylliant ym mhob agwedd o fywyd a gwaith yr ysgol. Annog y plant i ymfalchïo yn eu Cymreictod ac i deimlo balchder yn eu dwyieithrwydd.

**Amcanion Cwricwlaidd**

Ein bwriad ni yw i ddarparu’r cwricwlwm Cenedlaethol i bob plentyn trwy ddull gweithreol traws gwriwlaidd.

Fe fydd yr addysgu

Yn eang - wrth gyflwyno'r plant i ystod eang o wybodaeth, cysyniadau, agweddau a sgiliau

Yn gytbwys - rhoddir digon o amser i bob agwedd.

Yn wahaniaethol - Bydd galluoedd a doniau y disgyblion yn cyfateb i’r hyn a addysgir

Yn flaengar - bydd y Cwricwlwm Cenedlaethol yn darparu'r dilyniant hwn

***DEFNYDDIO’R GYMRAEG***

Gan ei bod yn Ysgol Gymraeg benodedig, y Gymraeg yw iaith swyddogol yr ysgol ac fe’i defnyddir ym mhob agwedd o’r cwricwlwm. Y Gymraeg fydd prif gyfrwng bywyd a gwaith yr adran feithrin a’r Cyfnod Sylfaen, er mwyn i’r plant gael sylfaen gadarn yn yr iaith. Cymraeg fydd prif gyfrwng bywyd a gwaith yn yr adran Iau a dechreuir cyflwyno’r Saesneg rhwng diwedd y Cyfnod Sylfaen a Chyfnod Allweddol 2 er mwyn sicrhau eu bod yn cael y cyfle i ddatblygu’n gwbl ddwyieithog erbyn gadael yr ysgol yn 11 oed.

**IAITH**

Mae iaith yn ddylanwad unigryw yn natblygiad plentyn ac yn sylfaen pob dysg. Ceisiwn feithrin agwedd gadarnhaol at iaith drwy gynnig i blentyn amrywiol brofiadau a fydd yn symbylu ymateb synhwyrol, bywiog a deallus a fydd yn datblygu gallu ieithyddol plentyn yn ei holl agweddau goddefol a gweithredol – a hynny yn y ddwy iaith. Byddwn yn meithrin diddordeb plentyn mewn llenyddiaeth yn ei hamryfal ffurfiau gan sicrhau bod y profiad o ddarllen, gwrando, gwylio ac ymateb bob amser yn bleserus ac yn foddhaus. Drwy wneud hyn, byddwn yn creu yn y plentyn ymwybyddiaeth o werth yr etifeddiaeth Gymreig fel y gall ymdeimlo â chyfoeth ei gefndir (cynhenid neu fabwysiedig) a pharchu gwahanol ddiwylliannau. Yn gryno, byddwn yn datblygu pedair elfen ieithyddol, sef gwrando, siarad, darllen ac ysgrifennu fel a ganlyn:-

**GWRANDO** Datblygu gallu plentyn i wrando’n effeithiol mewn sefyllfaoedd torfol, sefyllfaoedd grŵp ac fel unigolyn er mwyn iddo gael pleser neu ddiddanwch, ymateb i gyfarwyddyd ac ymateb yn greadigol.

**SIARAD** Datblygu gallu plentyn i siarad yn glir, yn ddealladwy ac yn hyderus mewn iaith briodol i’r sefyllfa dan sylw, gan ymarfer gofal am gywirdeb.

**DARLLEN** Meithrin y plentyn fel darllenwr o’r cychwyn cyntaf fel y gall:

 • gael pleser neu ddiddanwch;

• ddyfnhau ei ddealltwriaeth;

• gasglu gwybodaeth;

 • ddatblygu’i allu i fod yn feirniadol yn ei ddarllen

 • ac i werthfawrogi llyfrau da.

**YSGRIFENNU** Rhoi cyfle i’r plentyn ymateb yn ysgrifenedig i wahanol brofiadau a sefyllfaoedd ac i ysgrifennu i wahanol ddibenion fel y gall:

• ddefnyddio ysgrifennu fel cyfrwng i ddod i delerau â’i fyd;

 • ddefnyddio ysgrifennu i ddyfnhau’i ddealltwriaeth;

 • ddewis a defnyddio ffurf ar ysgrifennu sy’n briodol ar gyfer y pwrpas sydd iddo

Bwrdd Llywodraethol Ysgol Rhyd y Grug

Y Pennaeth sydd â’r cyfrifoldeb am weinyddiad yr ysgol o ddydd i ddydd. Mae’n gweithio’n agos gyda’r Bwrdd Llywodraethol i ddarparu’r addysg orau bosibl i’r disgyblion. Mae’r Corff Llywodraethol yn gweithio gyda staff yr ysgol wrth ddatblygu polisïau, strategaethau a systemau i gefnogi cyflwyniad y cwricwlwm ac ethos cadarnhaol yn yr ysgol.

Cadeirydd Ms Cerys Lock

Clerc i`r llywodraethwyr Mr Gary Winston

***Gwybodaeth Cyffredinol***

Agorwyd Ysgol Gymraeg Rhyd y Grug ym 1976. Ail-leolwyd yr ysgol I Aberfan yn 2010 Darperir addysg ar gyfer plant o 3-11 oed. Mae addysg y Cyfnod Sylfaen (hyd at 7 oed) yn llwyr drwy gyfrwng y Gymraeg. Yn yr Adran Iau (7-11 oed) cyflwynir y Saesneg ac mae’r ddwy iaith yn cyd-ddatblygu. Daw mwyafrif helaeth o’r plant o gartrefi di-Gymraeg ac anogir rhieni i gefnogi eu plant i gaffael yr ail iaith drwy fagu agwedd gadarnhaol a thrwy fynychu gwersi Cymraeg eu hunain.

Saif yr adeilad yn ei dir ei hunan gyda iard, coedtir a chae chwarae. Sefydlwyd perthynas gadarn gyda rhieni a’r gymuned leol a chroesawir pawb i’r ysgol.

***Trefniadau cyn derbyn y plant***

Mae mwyafrif y plant sy’n dechrau yn y Feithrin wedi mynychu un o’r Cylchoedd Meithrin lleol. Er mwyn sicrhau trosglwyddiad llyfn o’r cartref i’r ysgol, trefnir ymweliadau i’r plant a’u rhieni yn ystod tymor yr haf.

Trefnir cyfarfod i’r rhieni gyda’r Pennaeth a’r staff meithrin er mwyn egluro trefniadaeth gyffredinol yr ysgol. Darperir Llyfryn Gwybodaeth ynghyd â ffurflen mynediad i’r ysgol.

***Derbyn y plant i’r ysgol***

Ym mis Medi derbynnir plant sydd wedi cael eu pen-blwydd yn 3 oed erbyn Awst 31ain blaenorol. Yr Awdurdod Lleol sydd yn gyfrifol am fynediad i`r ysgol.

Derbynnir y plant i’r ysgol am gyfnodau byr ac mewn grwpiau bach dros yr wythnosau cyntaf. Mae’r system yma yn caniatáu i’r athrawes roi sylw unigol i bob plentyn ac i’r plant a’r athrawes ddod i adnabod ei gilydd.

Derbyniwn blant o ardaloedd Aberfan,Ynysowen,Treharris,Trelewis,Bedllwynog,Mynwent y Crynwyr ac ardaloedd eraill. Dylai rhieni sy’n byw y tu allan i’r ardal yma gysylltu â Swyddog Mynediad yr ALl os ydyn nhw am i’w plentyn ddod i Rhyd y Grug.

***Trefn dosbarthiadau***

Ceir dwy ran i’r ysgol;

Y Cyfnod Sylfaen i blant Meithrin hyd at Flwyddyn 2

Cyfnod Allweddol 2 (Blynyddoedd 3, 4, 5, 6).

***Y Cyfnod Sylfaen***

 Mae’r Cyfnod Sylfaen yn seiliedig ar yr egwyddor dysgu trwy wneud, a darperir cyfleoedd i’r plant ddatblygu sgiliau trwy chwarae a bod yn rhan o’r dysgu. Rhoddir pwyslais ar ddatblygu sgiliau Personol a Chymdeithasol yn ogystal â sgiliau siarad a gwrando er mwyn gosod sylfaen gadarn ar gyfer datblygiad darllen ac ysgrifennu. Agwedd arall bwysig yw’r defnydd o’r awyr agored fel estyniad o’r ystafell ddosbarth. Darperir nifer o weithgareddau tu allan gan roi profiadau uniongyrchol o fyd natur ym mhob tywydd i’r disgyblion.

***Y Cwricwlwm***

Gobeithiwn helpu’r plant i dyfu’n unigolion hyderus ac yn aelodau cyfrifol o gymdeithas wrth roi iddynt y wybodaeth, y sgiliau, a’r agweddau sydd eu hangen a thrwy greu amgylchfyd gofalgar. Mae’r Cwricwlwm Cenedlaethol wedi sicrhau cwricwlwm eang a chytbwys. Anelwn at gyflwyno’r cwricwlwm yma mewn ffordd fydd yn symbylu ac yn her i’r plant. Wrth ddefnyddio amryw o ddulliau, gobeithiwn ddarparu cwricwlwm fydd yn berthnasol ac yn ateb anghenion pob plentyn.

|  |  |
| --- | --- |
| Iaith | datblygu sgiliau llafar (gwrando a siarad), darllen ac ysgrifennu yn y ddwy iaith |
| Mathemateg | datblygu sgiliau rhifyddeg a galluogi’r plant i ddefnyddio prosesau fel rhifo, mesur, cyfrifo, amcangyfrif a recordio |
| Gwyddoniaeth | datblygu sgiliau arsylwi, archwilio a chyfathrebu |
| Dylunio aThechnoleg | caiff y plant gyfle i gynllunio, dylunio, creu a gwerthuso |
| Hanes a Daearyddiaeth | helpu’r plant i ddatblygu hunan ymwybyddiaeth o’u cynefin, eu cymdeithas, o wledydd a phobloedd eraill |
| TechnolegGwybodaeth | rhoi pob cyfle i’r plant ddatblygu eu sgiliau a magu hyder wrth ddefnyddio Technoleg Gwybodaeth  |
| Cerddoriaeth | datblygu sgiliau gwrando, cyfansoddi a pherfformio |
| Ymarfer Corff | datblygu sgiliau corfforol drwy gymnasteg, dawns ac amrywiaeth o gemau. Caiff plant yr Adran Iau gyfle i gymryd gwersi nofio ym mhwll nofio  |
| Celf | datblygu sgiliau drwy ddefnyddio amrywiaeth o ddeunyddiau, offer a thechnegau. Magu gwerthfawrogiad o waith artistiaid enwog |
| Addysg Grefyddol | Cynigir rhaglen o Addysg Grefyddol ar wahân i ac yn ychwanegol at wasanaethau boreol.Seilir y rhaglen ar y ffydd Gristnogol a chyflwynir y disgyblion i grefyddau a chredoau eraill yn ystod CA 2.Dilynwn ganllawiau gan raglen waith y Sir ar Addysg Grefyddol a’r canllawiau a amlinellir yn y Cwricwlwm Cenedlaethol.Gall rhieni atal eu plant rhag mynychu’r gwersi hyn. |
| Addysg Bersonol a Chymdeithasol | Trafodir testunau fel gofalu, teimladau, emosiynau, cyfeillgarwch, byw yn iach, a’r teulu fel rhan o’r themâu cyfredol. Gofalwn eu bod yn cael eu trin â sensitifrwydd. Mae’r Cyngor Ysgol yn chwarae rhan flaenllaw wrth roi llais i’r disgyblion yn nhrafodaethau’r ysgol. |

***Addoli ar y cyd***

Dechreuir pob dydd gydag addoliad ar y cyd, fel dosbarth, fel adran neu fel Ysgol gyfan. Mae’r Addoli ar y cyd yn ychwanegol at yr amser addysgu disgwyliedig y Cwricwlwm Gwladol.

Mae gan rieni'r hawl i atal eu plant rhag mynychu’r gwasanaethau hyn.

***Gwaith Cartref***

Mae tasgau cartref yn ffurfio cyswllt pwysig rhwng yr Ysgol a rhieni. Maent yn adnodd pwysig yn addysg ehangach disgybl Cyfnod Sylfaen. Bydd y disgyblion yma yn aml yn cymryd llyfrau llyfrgell adref, tasgau ymchwil syml, a chywaith o natur ymchwiliol.

Cynllunnir y tasgau yma fel bod y disgybl a’r rhieni yn gweithio gyda’i gilydd.

Yng Nghyfnod Allweddol 2 mae’r gwaith cartref yn fwy ffurfiol, a disgwylir i ddisgyblion, yn ychwanegol at ddarllen gartref, i dreulio rhwng 30 munud yn gwneud gwaith cartref.

***Trefniadaeth Dosbarth***

Rhennir y plant i ddosbarthiadau yn ôl oedran. Trefnir y dosbarthiadau yn ôl nifer y plant sydd ar y gofrestr. Gall trefniadaeth y dosbarthiadau amrywio o flwyddyn i flwyddyn ac mae disgyblion yn debygol o fod mewn dosbarthiadau cymysg rhywbryd yn ystod eu cyfnod yn yr ysgol. Cyniga’r cwricwlwm gyfleoedd am waith dosbarth, gwaith grŵp a gwaith unigol. Rhoddir pwyslais ar allu unigol ac mae cyfle i bob plentyn ddatblygu yn ôl ei gyflymder ei hun.

***Darpariaeth ar gyfer disgyblion ag Anghenion Addysgol Arbennig***

Ceir darpariaeth i ddisgyblion sydd ag anghenion addysgol arbennig wrth gydymffurfio â Chod Ymarfer 2002. Cod a weithredir o Ebrill 1af, 2002. Darperir hwn gan gydlynydd Anghenion Addysgol Arbennig o fewn yr Ysgol.

Darperir sesiynau cymorth iaith pan fo angen, a Rhaglen Waith Unigol i’r rheini a gofrestrwyd gyda’r Cydlynwyr.

Mae’n ddarpariaeth Anghenion Addysgol Arbennig hefyd yn darparu ar gyfer disgyblion o allu eithriadol.

Trefnir dosbarthiadau gallu cymysg lle bydd disgyblion ag anghenion addysgol arbennig yn dysgu ochr-yn-ochr â’u cyfoedion. Bydd anghenion pob disgybl sydd ag anghenion addysgol arbennig ar unrhyw adeg yn ystod eu cyfnod yn Ysgol Rhyd y Grug yn derbyn sylw. Y nod yw adnabod ac asesu’r anghenion hyn mor gynnar â phosibl.

Mae’r ysgol yn hybu partneriaeth agos â’r rhieni, yr Awdurdod Leol ac asiantaethau eraill er mwyn sicrhau asesiad a darpariaeth effeithiol

***Polisi Anabledd***

Yn Ysgol Rhyd y Grug rydym yn ymrwymedig i sicrhau cyfle cyfartal i bawb sy’n gyflogedig i’r ysgol yma, i’r disgyblion a phawb sy’n ynghlwm â chymuned yr ysgol, sydd ac unrhyw fath o anabledd. Rydym yn anelu i ddatblygu diwylliant o gynhwysiad a amryfalwch lle teimlir pobl yn rhydd i ddatgan eu hanabledd a chwarae rôl lawn ym mywyd yr ysgol. Bydd cyrhaeddiad ein disgyblion anabl yn cael ei fonitro a defnyddiwn y data yma i godi safonau a sicrhau addysgu cynwysedig. Fe wnawn addasiadau rhesymol i wneud yn siŵr fod amgylchedd yr ysgol mor hygyrch ag sy’n bosib. Yn Ysgol Rhyd y Grug, credwn fod amryfalwch yn gryfder, a dylai gael ei barchu a’i ddathlu gan bawb sy’n dysgu, addysgu ac yn ymweld â’r ysgol.

Mae’r Cynllun Cydraddoldeb Anabledd yn datgan dynesiad i hybu cyfle cyfartal i holl agweddau o fywyd ysgol ac yn berthnasol i:

* Disgyblion
* Rhieni/Gofalwyr
* Staff

***Addysg Rhyw***

Cyflwynir Addysg Rhyw fel rhan o’n gwaith thematig yn y Cyfnod Sylfaen ac fel rhan o’r rhaglen waith Gwyddoniaeth ac Addysg Bersonol a Chymdeithasol yng Nghyfnod Allweddol 2.

Mae’r rhaglen waith yn cyfuno ffeithiau gwyddonol gydag ystyriaethau cymdeithasol a moesol.

Mae nyrs yr ysgol yn rhoi gwersi i ddisgyblion Blwyddyn 6 am feysydd mwy sensitif o’r pwnc. Mae gan rieni hawl i dynnu eu plentyn o wersi sy’n delio ag Addysg Rhyw.

***Asesu***

Wedi’i seilio ar yr hyn y gall plentyn ei wneud. Mae asesu yn dangos y ffordd ymlaen i’r athrawon ac yn sicrhau cwrdd ag anghenion y plant. Bydd yr asesiadau yn digwydd yn y dosbarthiadau fel rhan o waith arferol y dosbarthiadau. Caiff y plant gyfle i wneud hunan - asesiadau a datblygu Cofnodion Cyrhaeddiad unigol yn ystod eu cyfnod yn yr ysgol. Cedwir samplau o waith yn y pynciau craidd er mwyn sicrhau cynnydd.

Bydd yr athrawon yn asesu cyrhaeddiad y plant ar draws y cwricwlwm trwy gydol y flwyddyn. Ar ddiwedd Blwyddyn 2 a 6 rhoddir gwybodaeth i rieni am lefel eu plant yn y pynciau craidd – Cymraeg, Mathemateg a Saesneg yn CA 2. Yn ogystal defnyddir Profion Safonol i asesu cyrhaeddiad yn y Gymraeg, Mathemateg a Saesneg ym Mlynyddoedd 1 – 6.

***Dyddiadau Ysgol a Gwyliau 2016-2017***

******

***Amserau Ysgol***

Mae’r diwrnod yn dechrau am 9.00 a.m. ac yn gorffen am 3.30 p.m. Disgwylir i’r plant fod yn brydlon. Mae un o’r staff ar ddyletswydd o 8.50 a.m. bob bore. Ni ellir derbyn cyfrifoldeb am unrhyw blentyn fydd yn yr ysgol cyn 8.50 a.m..

***Clwb Brecwast***

Mae Clwb Brecwast rhwng 8.10 a.m. a 8.50 yn rhad ac am ddim i blant lle nad yw’n bosib iddynt gael brecwast adref.

**\*\*\*Dim ond plant Blwyddyn 1 – Bl6 sy’n cael mynychu’r Clwb Brecwast.\*\*\***

***Disgyblaeth a Gofal Bugeiliol***

Mae polisi disgyblaeth gan yr ysgol Mae’n annog hunan ddisgyblaeth a pharch at eraill. Ychydig o reolau sydd yna, ond disgwylir i’r plant gadw at y rhain.

**Disgwylir i blant siarad Cymraeg mor aml a phosibl**.

Rheolau bob dydd Ysgol Rhyd y Grug:

Cerddwch yn yr adeilad

Cadwch eich dwylo, traed a geiriau cas i chi eich hunan

Pawb ar yr iard amser chwarae ac amser cinio

Gwrandewch ar staff yr ysgol

Anogir agwedd bositif tuag at ymddygiad yn yr ysgol. Defnyddir amryw o strategaethau i gefnogi ymddygiad da, er enghraifft clod, sticeri am ymddygiad da, tystysgrifau ymdrech. Cynhelir Gwasanaeth Gwobrwyo bob dydd Gwener pan gyflwynir tystysgrifau am ymddygiad da neu waith da yn ystod yr wythnos. Cyflwynir tystysgrif ‘Seren yr Wythnos i blant sydd yn arddangos rhai o ‘Werthoedd Rhyd y Grug’, sef:

Byddwch yn garedig

Byddwch yn ffrindiau

Gofalwch am bawb a phopeth

Gweithiwch yn galed

Byddwch yn onest

Dangoswch barch at bawb

Yr athrawon sy’n gyfrifol am ddisgyblaeth a gofal bugeiliol yn eu dosbarthiadau. Gall y rheolau amrywio o ddosbarth i ddosbarth ac maen nhw’n cynnig arweiniad i’r plant. Os digwydd ymddygiad annerbyniol cyson gan blentyn, cysylltir â’r rhieni er mwyn ennill eu cydweithrediad.

Mewn sefyllfa o gamymddwyn difrifol mae gan y Pennaeth yr hawl i wahardd plentyn o’r ysgol am gyfnod penodedig, ar ôl ymgynghori â’r Llywodraethwyr a’r Swyddog Addysg Leol.

**Gwisg Ysgol**

* + - Gellir prynu’r holl wisg drwy`r ysgol – cysylltwch a Mrs Johns am y dewis a`r prisiau diweddaraf.

Disgwylir i’r plant wisgo’u gwisg ysgol yn ddyddiol. Ni anogir gemwaith a dylai’r merched gadw eu clipiau gwallt mor syml â phosibl.

 *Gwisg* *addysg gorfforol:*

## Siorts du

## Crys T gwyn

* + - Os dymunir, caiff y merched wisgo leotards du/glas tywyll.

**\*\*Cofiwch labelu pob dilledyn yn glir ag enw eich plentyn.\*\***

***Iechyd***

Os yw plentyn yn absennol oherwydd afiechyd gofynnir i rieni roi gwybod i’r ysgol cyn 9.15 a.m. Os yw’r plentyn yn mynd yn sâl yn ystod oriau ysgol, byddwn yn eich ffonio chi. Gofynnir i rieni sicrhau bod dau rif ffôn gan yr ysgol lle y gallwn gael gafael ynddoch. Mewn achosion o ddamweiniau lle mae angen mynd â’r plentyn i’r ysbyty, byddwn yn cysylltu â’r rhieni yn gyntaf er mwyn i chi allu mynd gyda’r plentyn. Os na ellir cysylltu, byddai aelod o’r staff bob amser yn mynd gyda’r plentyn.

 ***Moddion*:**Dylid rhoi moddion yn y cartref. Mewn sefyllfaoedd arbennig, bydd y Pennaeth yn fodlon rhoi **moddion sydd ar bresgripsiwn** ond dim ond ar ôl i rieni lenwi ffurflen swyddogol (ar gael o’r ysgol).

***Trefniadau bwyd***

* + Hyrwyddir bwyta’n iach yn yr ysgol. Darperir llaeth am ddim i’r babanod ac anogir pob plentyn i ddod â ffrwyth ar gyfer amser chwarae bore
	+ Gall y plant ddod â dŵr mewn potel blastig i’r ysgol
	+ Mae cegin yr ysgol yn darparu bwyd ffres yn ddyddiol
	+ Bydd pod plentyn yn y Feithrin yn cael cinio ysgol gan fod yr arfer yma yn rhan bwysig o’u datblygiad cymdeithasol
	+ O’r Dosbarth Derbyn ymlaen mae gan y plant y dewis o ddod â brechdanau
	+ Gallwch gael copi o fwydlen cinio’r ysgol ar wefan Merthyr: http://www.merthyr.gov.uk/resident/schools-and-learning/school-dinners-and-breakfast-clubs/school-catering/

***Gweithgareddau Allgyrsiol***

Cynhelir gweithgareddau tymhorol yn ystod y flwyddyn:

Diolchgarwch, Cyngerdd Nadolig, Eisteddfod Gŵyl Ddewi, diwrnod mabolgampau, Dydd Ewyllys Dda.

Mae’r ysgol yn cystadlu yn flynyddol yn Eisteddfod yr Urdd. Anogir y plant i ymaelodi yn yr Urdd fel y gallan nhw gystadlu ar bob math o gystadlaethau - llenyddol, cerddorol, chwaraeon, dawns a chelf a chrefft.

Mae disgyblion ca2 yn cael cyfle i ymweld â Llangrannog os ydyn nhw yn aelodau.

Cynhelir clybiau rygbi, pêl droed, pêl-rwyd, dawns a chanu ar ôl ysgol yn wythnosol.

***Polisi Codi tâl***

Ni wrthodwn unrhyw blentyn i gymryd rhan mewn gweithgareddau a drefnir gan yr Ysgol o achos methiant i dalu’r gost.

Mae gan yr Ysgol bolisi o ddarparu profiadau eang o natur academaidd a chymdeithasol y tu allan i’r Ysgol. Mae’r un polisi yn berthnasol i ymweliadau i’r ysgol gan Gwmnïau Theatr ag ati.

Caiff y disgyblion fudd mawr o’r profiadau hyn, a gofynnwn i’r rhieni wneud cyfraniad ariannol tuag at y costau.

Wrth ddilyn egwyddor cynhwysiad cymdeithasol, gofynnwn i rieni sy’n ystyried bod ganddynt anfantais ariannol i gysylltu â’r Pennaeth i drafod y mater mewn cyfrinachedd llwyr.

Mewn achosion prin byddai rhaid canslo gweithgaredd o achos diffyg cyfraniadau gan y rhieni.

***Cyd addoli/ Gwasanaethau***

 Caiff y disgyblion y cyfle i gyd addoli yn ddyddiol. Mae’r adegau yma yn cynnig cyfle arbennig i gymuned yr ysgol gyfarfod gyda’i gilydd i gydaddoli ac ystyried materion sy’n effeithio ar yr ysgol gyfan, gan gwmpasu pynciau mor amrywiol â bwlio, gwyliau, perthnasoedd a phobl enwog. Mae gan rieni’r hawl i dynnu eu plant yn ôl o’r gwasanaethau neu ran ohonynt a’r gwersi Addysg Grefyddol yn y dosbarth.

Mae croeso i chi drafod hyn gyda’r Pennaeth.

***Cyfle Cyfartal***

Rydym fel ysgol yn hyrwyddo tegwch a chydraddoldeb yn yr addysg a gynigwn yn yr ysgol. Nid yw Ysgol Rhyd y Grug yn gwahaniaethu yn erbyn neb, boed yn staff, disgyblion neu ymwelwyr, ar sail eu rhyw, hil, anabledd, crefydd neu liw. Rydym fel ysgol yn sicrhau fod yr holl ddisgyblion yn derbyn yr un cyfleoedd addysgol. Anelwn fel ysgol at waredu gwahaniaethu anuniongyrchol sy’n medru atal addysg gyflawn.

***Absenoldebau***

Dilynir canllawiau'r AALl ar absenoldeb o’r ysgol. Gofynnir i rieni sicrhau fod y plant yn cyrraedd yr ysgol rhwng 8.50 a 9.00 y bore*.* Os yw plentyn yn absennol am unrhyw reswm, gofynnir i rieni ffonio’r ysgol cyn 9.15 a.m. Mae absenoldeb answyddogol yn golygu un na chafwyd eglurhad amdano ac os yn gyson, byddant yn cael eu cyfeirio at y Swyddogion Lles.

**Presenoldeb**

|  |  |  |
| --- | --- | --- |
|  | **Presenoldeb** | **Absenoldeb** **heb awdurdod**  |
| **2014** | **94.4%** | **0.4%** |
| **2015** | **95.0%** | **1.2%** |
| **2016** | **94.3%** | **0.8%** |

Dylid osgoi cymryd gwyliau teuluol yng nghanol tymor ysgol os yn bosibl. Gall yr ysgol ganiatáu 10 diwrnod yn unig o absenoldeb mewn blwyddyn ysgol. Dylai rhieni ystyried yr effaith ar addysg y plentyn - nid yn unig yn ystod yr absenoldeb ond hefyd ar ôl dod yn ôl. Pan fydd rhaid dal i fyny ar y gwersi.

***Cyswllt Cartref***

Ystyrir cyswllt â’r cartref yn rhan bwysig iawn o addysg y plentyn.

Gofynnir i rieni lofnodi Cytundeb Cartref / Ysgol ym mis Medi er mwyn gosod sylfaen o ddealltwriaeth rhwng yr ysgol a’r cartref.

Danfonir Llyfrau Darllen Cartref adref gyda disgyblion o Flwyddyn 1 i 6. Gofynnir i rieni lofnodi a rhoi sylwadau am ymateb y plentyn i’r llyfr.

Cynhelir dwy noson agored i rieni yn ystod y flwyddyn - un yn ystod tymor yr Hydref a’r llall yn nhymor y Gwanwyn. Rhoddir gwybodaeth i chi am gynnydd eich plentyn a sut i’w cefnogi yn y cartref.

Bydd rhieni yn derbyn Adroddiad Blynyddol ar ddiwedd blwyddyn ysgol.

Mae Cymdeithas Rieni-Athrawon fywiog iawn yng Nghastellau sydd yn cwrdd yn rheolaidd i drefnu gweithgareddau cymdeithasol er mwyn codi arian. Trefnir nifer o weithgareddau yn ystod y flwyddyn gan gynnwys Ffair Nadolig, Dawns Nadolig a Ffair Haf.

***Trosglwyddo i’r Ysgol Gyfun***

Yn 11 oed, mae plant Ysgol Rhyd y Grug yn trosglwyddo i Ysgol Gyfun Rhydywaun. Trefnir rhaglen lawn o weithgareddau pontio ar gyfer plant Blwyddyn 6 ac mae’r cysylltiad agos sy’n bodoli rhwng yr ysgolion cynradd a’r ysgol uwchradd yn sicrhau dilyniant a pharhad o’r naill ysgol i’r llall.

***Diogelwch y Safle***

Mae gan yr ysgol system diogelwch wrth y brif fynedfa sy’n galluogi’r ysgol monitro ymwelwyr. Disgwylir i bawb sy’n ymweld â’r ysgol fynd i swyddfa’r ysgrifenyddes i’w hysbysu o fwriad yr ymweliad.   Ni chaniateir oedolion nad sydd wedi derbyn caniatâd i fod ar dir yr ysgol.   Disgwylir i ymwelwyr a staff yr ysgol sicrhau bod y drysau al- lanol yn cael eu cau ar bob adeg rhwng 9:00 a 3:30pm

***Parcio***

Oherwydd cyfyngder lle ac am resymau diogelwch ni chaniateir i rieni barcio eu ceir ar dir yr ysgol. Dim ond mewn amgylchiadau arbennig y dylid parcio ym maes parcio’r ysgol ar ôl trefnu gyda’r Pennaeth.

***Delio â Chwynion***

Rydym yn falch o’n perthynas â’n rhieni ac awn yn bell i sicrhau cyfathrebu da rhyngom.

Mae gennym bolisi drws agored sy’n golygu os fydd rhiant angen trafod unrhyw fater, byddwn yn ceisio cyfarfod cyn gynted ag y sy’n gyfleus i bawb. Os nad yw’r aelod o staff yn medru cyfarfod â chi’n syth, gellir trefnu amser cyfleus drwy ffonio neu ysgrifennu at yr ysgol.

Os oes gan riant gwyn neu bryder, dylid cytuno ar apwyntiad gyda’r Pennaeth a chyfeirir y mater at aelod o staff os oes angen.

Os yw rhiant yn anhapus gyda phenderfyniad y Pennaeth gellir ei gyfeirio at y Bwrdd Llywodraethol. Rhaid gwneud hyn drwy lythyr. Mewn achos lle mae’r rhiant dal i fod yn anhapus, gellir cyfeirio’r mater at yr Awdurdod Addysg Leol.

***Helpu Achosion Teilwng***

Rydym yn gyson yn helpu plant a phobl llai ffodus na ni ein hunain trwy gynnal gweithgareddau neu gasglu at wahanol elusennau e.e. Plant Mewn Angen, Cymorth Cristnogol, MacMillan, British Heart Foundation, NSPCC, Operation Christmas Child,Tŷ Hafan ayb.

***Ymweliadau Addysgiadol***

Trefnir ymweliadau â llefydd o ddiddordeb sy’n cyd-fynd â thema’r tymor, neu â theatrau Cymraeg a Saesneg. Oherwydd bod angen talu am fysiau a mynediad, byddwn yn gofyn i rieni am gyfraniad ariannol. Rhoddir gwybodaeth trwy lythyr i rieni am yr ymweliadau hyn.

***Cyngherddau, Cyflwyniadau a Gwasanaethau***

Rydym yn gwahodd rhieni i’r ysgol yn rheolaidd i rannu mewn gwasanaethau dosbarth arbennig a chyngherddau ysgol gyfan. Rydym hefyd yn mynd allan i’r gymuned ac yn perfformio.Ar yr achlysuron hyn, mae’r plant yn cael cyfle i feithrin eu doniau ieithyddol, diwylliannol a chymdeithasol.

***Addysg Gorfforol a chadw`n iach***

Mae’r ysgol yn darparu amgylchedd sy’n symbyliad ac yn ddiogel i ddisgyblion lle gallant weithio tuag at aeddfedrwydd cyffredinol wrth ddatblygu sgiliau corfforol a chadw’n iach. Darperir gweithgareddau sy’n rhoi mwynhad i’r disgyblion wrth ddiwallu eu hanghenion creadigol a ffitrwydd. Bwriadwn i Addysg Gorfforol fod yn fwynhad fel bydd y disgyblion yn ymddiddori ac yn barod i gymryd rhan mewn gweithgareddau corfforol amrywiol. Mae’r ysgol yn hyfforddi’r plant mewn amryw o weithgareddau gan gynnwys gymnasteg, dawns, gemau, nofio ac athletau. Yn y Cyfnod Sylfaen mae pob plentyn yn cael 1 awr yr wythnos o wersi Addysg Gorfforol. Erbyn Cyfnod Allweddol 2 mae’r plant yn treulio o leiaf awr a chwarter bob wythnos mewn gwersi Addysg Gorfforol. Yn ogystal â hyn mae yna gyfle i’r plant fynychu sesiynau hyfforddiant ychwanegol yn wythnosol ar ôl oriau ysgol.

Mae’r timau’n cynnwys:

• pêl-droed, sy’n cystadlu yng nghystadlaethau’r Urdd.

• pêl-rwyd sy’n cystadlu yng nghystadlaethau Cymdeithas Pêl-rwyd Cymru a’r Urdd.

• rygbi, sy’n cystadlu yng nghystadleuaeth yr Urdd

• nofio sy’n cystadlu yng Ngalâu’r Urdd a Chymdeithas Chwaraeon Cylch Rhydywaun.

• traws gwlad sy’n cystadlu ym mhencampwriaethau’r Urdd

|  |
| --- |
| **Gobeithio eich bod wedi mwynhau darllen am Ysgol****Rhyd y Grug ac edrychwn ymlaen i groesawu’ch plentyn i’r ysgol** |

   

**Data Perfformiad yr Ysgol 2015 – 2016**



